МОДЕЛ УГОВОРА


Уговорне стране:


НАРУЧИЛАЦ:  	РЕПУБЛИКА СРБИЈА - Министарство науке, технолошког развоја и иновација, Београд, улица Немањина број 22-26, ПИБ 113345781, матични број 18820781, које заступа др Јелена Беговић, министар  (у даљем тексту: Купац) и 


ДОБАВЉАЧ:    	____________________________________________________________
			____________________________________________________________
			____________________________________________________________
			____________________________________________________________
			____________________________________________________________
			____________________________________________________________
			____________________________________________________________
*Напомена Наручиоца: У случају заједничке понуде овде навести све чланове групе понуђача као конзорцијум 


Предмет уговора: Радови на изради пројектно техничке документације и изградњи објекта за смештај животиња, производњу и обављање активности субјеката у оквиру БИО 4 Кампуса и Института за вирусологију, вакцине и серуме "ТОРЛАК" у комплексу Раковица село БИО 4 - ФАЗА 1, по спроведеном  отвореном поступку јавне набавке број 03/2023.

Члан 1.
Уговорне стране сагласно констатују да је Наручилац:
· донео Одлуку о спровођењу отвореног поступка јавне набавке број 03/2023, која је заведена под бројем (попуњава Наручилац) од (попуњава Наручилац) године;  
· спровео отворени поступак за набавку: Радови на изради пројектно техничке документације и изградњи објекта за смештај животиња, производњу и обављање активности субјеката у оквиру БИО 4 Кампуса и Института за вирусологију, вакцине и серуме "ТОРЛАК" у комплексу Раковица село БИО 4 - ФАЗА 1, према конкурсној документацији за јавну набавку број 03/2023;
· донео Одлуку о додели уговора број (попуњава Наручилац) од (попуњава Наручилац)  године, којом је усвојио понуду Добављача од (попуњава Наручилац) године.

ПРЕДМЕТ УГОВОРА

Члан 2.
Предмет овог уговора је уређење права и обавеза уговорних страна у извршењу овог уговора, према условима утврђеним у спроведеном поступку јавне набавке број 03/2023.
Добављач се обавезује да, по систему „кључ у руке“, с пажњом доброг стручњака изради уговорену техничку документацију и изведе све радове, услуге и угради сав материјал потребне за реализацију уговорене јавне набавке и употребу целовитог система (у даљем тексту: уговорени послови), у свему у складу са конкурсном документацијом брoj 03/2023, чији саставни део су Техничка спецификација и пројектни задатак, својом понудом, упутствима и правилима Произвођача опреме, законима и прописима Републике Србије, техничким прописима, техничким нормативима и техничким стандардима за ову врсту посла и правилима струке.
Добављач је одговоран за исправност техничких решења, као и за рачунску тачност и потпуну тачност уговорених пројеката из става 2. овог члана.
[bookmark: _Hlk123110458]Добављач је у обавези да изради и преда Наручиоцу све пројекте (ИП, ПГД, ПЗИ и ПИО) на српском језику, при чему целокупна документација мора бити достављена у електронском облику и на папиру. Електронски облик подразумева отворене (са могућношћу прављења измена) и „pdf“ формате.
Отворени формат подразумева:
● цртеже у форматима: ifc, rvt и dwg,
● предмере и предрачуне радова, као и спецификације у форматима: xlsx/xls,
● текстуалну документацију у форматима: docx/doc и xlsx/xls,
● прорачуне у форматима: docx/doc, xlsx/xls и другим форматима,
● pdf и dwfx формате за техничку документацију која ће бити достављена кроз ЦИС
(Централни информациони систем) и оверена електронским потписима у складу са
важећим Правилником о поступку спровођења обједињене процедуре електронским
путем.
Електронски формат доставља се у по 3 (три) примерка на УСБ-овима.
Достављање примерака на папиру подразумева подношење по 4 (четири) папирна примерка.
Током пружања услуге и израде техничке документације, Добављач је обавезан да достави и штампани материјал - цртеже за потребе састанака, континуирано праћење, координацију и комуникацију. 
Добављач се обавезује да достављену документацију у PDF формату електронски потпише од стране свих одговорних пројектаната.
Добављач се обавезује да ће израђени Пројекти у оквиру Техничке документације из става 2. овог члана садржати све елементе прописане важећим Законом о планирању и изградњи.
Добављач је одговоран зa бeзбeднoст и здрaвљe нa рaду лица која су ангажована на изршењу уговореног посла, и дужан је дa oбeзбeди свa нeoпхoднa лична заштитна средства и oпрeму за здравље и безбедност на раду. 
Лица ангажована на извршењу уговорених послова су дужна дa сe упoзнajу и дa пoштуjу свe мeрe из oблaсти бeзбeднoсти и здрaвљa нa рaду.
Добављач се обавезује да по завршеним уговореним пословима преда Наручиоцу пројектно техничку документацију и изграђене објекте за производњу подлога, држање коња, овнова, мини свиња и лабораторијских животиња намењених потребама Инстутута за вирусологију, вакцине и серуме ”Торлак" - Фаза 1.
Добављач је носилац права и обавеза извршења уговореног посла и обавезује се да својом опремом, материјалом и својом радном снагом изврши уговорени посао, осим за позиције: ___________________________________________________________________________________________________________________________________________________________ које ће извести Подизвођач наведен у понуди Добављача.
Добављач се обавезује да решењем одреди одговорног пројектанта и одговорног извођача радова у свему у складу са законским прописима, за све предвиђене врсте уговорених послова из понудe, са личном лиценцом.
У случају потребе за  изменом одговорног извођача радова или одговорних пројектаната, Добављач је у обавези да, пре достављања решења о одређивању нових одговорних извођача радова односно одговорних пројектаната, претходно писаним путем обавести Наручиоца о разлозима измене ових лица и пружи доказе о томе да новоименовани одговорни извођач радова односно одговорни пројектант испуњава све услове прописане важећим Законом о планирању и изградњи.
Сва решења о именовању одговорних пројектаната и одговорних извођача радова представљају саставни део овог уговора.



ЦЕНА

Члан 3.
            Укупна цена, прецизирана усвојеном понудом Добављача износи:

______________ динара без ПДВ-а
словима:_____________________________________________________________________;
односно, 

________________ динара са ПДВ-ом
словима:_____________________________________________________________________.
Уговорена цена из става 1. овог члана добијена је на основу усвојене понуде Добављача и чини саставни део овог уговора. 
           Уговорена цена из става 1. овог члана је фиксна и обухвата и вредност свих непредвиђених радова и вишкова радова, а искључује утицај мањкова радова на уговорену цену.
Уколико се у току извршења овог уговора појаве ургентни радови ради спречавања штете на опреми, радовима и објекту Наручиоца, а узрок  им је у радњи и/или пропуштању Добављача, Добављач је дужан да их без одлагања о свом трошку предузме.

Члан 4.
Добављач је дужан да у оквиру уговорене цене, достави Наручиоцу: 
1) на усвајање детаљан Динамички план са јасно назначеним свим потребним активностима за извршење овог уговора у целини. Динамички план Наручилац и Добављач усаглашавају по закључењу овог уговора, а најкасније у року од 15 (петнаест) дана од дана закључења овог уговора. Динамички план мора бити потписан и оверен од стране Добављача. 
2) елаборат заштите на раду и ПП заштите за градилиште.
Добављач је дужан да, у оквиру уговорене цене, изврши и следеће активности и радове: 
1) да у року од једног дана од дана увођења од стране Наручиоца у извођење радова прописно огради градилишни простор према усвојеном Динамичком плану и да континуирано у току извођења радова према усвојеном Динамичком плану ограђује простор на којем се изводе активности на извршењу овог уговора у складу са прописима;
2) да сноси све трошкове прибављања неопходних подлога за израду пројектне документације као и да по добијеном пуномоћју обезбеди у име Наручиоца неопходне подлоге, услове и сагласности;  
3) да обезбеди катастарско-топографску подлогу оверeну од стране лиценцираног геодете и геодетске куће, као и да прибави копију плана парцела издату од РГЗ са електронским потписом овлашћеног лица;
4) извођење свих припремних радова на Пројекту организације градилишта;
5) грађевинске прикључке (електрична енергија, вода, ПТТ и сл.) и да сноси трошкове утрошене ел. енергије, воде, ПТТ услуга, одвожења смећа и сл., од дана увођења у посао извођења радова до примопредаје;
6) осветљење, обезбеђење и чување градилишта односно места извођења радова до примопредаје;
7) да води грађевинску документацију и обезбеђује доказ о квалитету извршених радова и уграђене опреме и материјала;
8) да материјал и опрему које је у обавези да угради у склопу уговорених радова буду у свему сагласни са Техничким условима и доказима за материјал који ће бити уграђиван у склопу предметних радова конкурсне документације број 03/2023, о чему је пре уградње Добављач дужан да достави доказе (сертификате, техничку документацију, атестну документацију опреме и материјала и др.) у оригиналу на увид Надзорном органу, а копију за документацију Надзорног органа;
9) да обезбеди пешачки и аутомобилски саобраћај, уколико за тиме има потребе, што подразумева, постављање и одржавање пешачких и путних прелаза, као и постављања саобраћајних знакова за радове на путу; 
10) да изради Елаборат о измени режима саобраћаја, уколико за тиме има потребе, с тим да Наручилац сноси трошкове административних такси за издавање захтева за измену режима саобраћаја приликом раскопавања и/или привременог заузећа улице, таксе за издавање одобрења за раскопавање и/или привремено заузеће улице као и трошкове административних такси за издавање неопходних сагласност;
11) да у име и на захтев Наручиоца подноси захтеве електронским путем кроз ЦИС (путем регистра АПР) пред надлежним државним органима у циљу прибављања Решења о одобрењу за извођење радова у складу са важећим Законом о планирању и изградњи;
12) да отклони сву штету коју учини за време извршења овог уговора на подручју на којем се изводе радови, врши транспорт и суседним објектима;
13) да у току извршења овог уговора одржава градилиште и редовно уклања сав отпадни материјал; 
14) да обезбеди присуство и учешће својих представника у раду Комисије за технички преглед, уколико се исти врши према важећим законским прописима и да обезбеди присуство и учешће својих представника у раду Комисије за примопредају;
15) да, у остављеном року, отклони све недостатке по примедбама надлежних органа и других вршилаца јавних овлашћења, укључујући и евентуалне примедбе вршиоца техничке контроле и и Комисије за примопредају;
16) предузима мере за обезбеђење здравља и безбедности на раду, као и противпожарне заштите у свему у складу са законом и прописима;
17) да на погодан начин обезбеди и чува изведене радове, опрему и материјал од пропадања, оштећења, одношења или уништења све до примопредаје;
18) да у складу са овим уговором отклони све недостатке који се евентуално појаве у гарантном року;
19) да изврши и остале активности наведене у конкурсној документацији јавне набавке број 03/2023, чији саставни део су Техничка спецификација и пројектни задатак, као и активности прописане законима, техничким и другим прописима, нормативима и  стандардима који се примењују у Републици Србији, а за радове, услуге, материјал и опрему који су предмет овог уговора.
Израђена техничка документација предвиђена предметном конкурсном документацијом или законским прописима власништво је Наручиоца.

Члан 5.
Уговорне стране сагласно констатују да је Наручилац омогућио Добављачу да пре подношења понуде прегледа место на којем ће се изводити радови и да се упозна са подацима и условима према којима ће вршити пројектовање и услове за извођење радова и сматра да је искључиво Добављач одговоран за тумачење свих података стављених му на располагање у смислу одређивања цене и прихватања рока извршења уговорених послова, те се сматра да је Добављач прегледао и проучио место извођења радова и околину и податке на свој терет да у понуди одреди цену и прихвати рок за извршење овог уговора, као и да је проучио:
1) природне услове терена градилишта и околине укључујући и геотехничке услове земљишта,
2) хидролошке, хидрогеолошке и климатске услове,
3) обим, врсту и природу потребних услуга и радова за извршење уговора, као и количину и врсту материјала и опреме Добављача потребних за извршење уговора и отклањање недостатака у гарантном року,
4) места и начин приступа градилишту укључујући и одабир смештајног магацинског простора за опрему и опрему Добављача који ће му бити потребни.
Сматраће се да је Добављач пре подношења понуде прикупио све информације и сагледао све трошкове и добро их протумачио на свој терет, а које се односе како на горе наведено, тако и на ризике, опасности и све друге околности које су могле бити од утицаја на сачињавање понуде такве каква је поднета и из ових разлога сматраће се да се цена дата у понуди односи на извршење овог уговора у целини.

УСЛОВИ И РОК ПЛАЋАЊА 
             
Члан 6.
Наручилац ће уговорену цену исплатити Добављачу, на начин и у року предвиђеним овим уговором, на текући рачун Добављача.
Наручилац се обавезује да Добављачу за извршене услуге и изведене радове, под условом да је у поседу важећих уговорених средстава финансијског обезбеђења за добро извршење посла, а код последње испостављене рачуноводствене исправе и за отклањање недостатака у гарантном року у складу са чланом 7. овог уговора, плати уговорену цену, а под следећим условима плаћања:
- авансно у висини од 150.000.000,00 милиона динара са урачунатим ПДВ-ом у року до 45 дана од дана пријема авансног рачуна издатог/достављеног у складу са Законом о електронском фактурисању. Наручилац неће извршити плаћање по достављеном авансном рачуну пре него што од добављача не добије средство финансијског обезбеђења за повраћај авансног плаћања (у висини предвиђеног аванса)
- преостали износ, односно разлику од исплаћеног авансног износа, па до укупне вредности уговора о јавној набавци, наручилац ће платити у року до 45 дана од дана пријема рачуна издатог/достављеног у складу са Законом о електронском фактурисању. 

Извођење радова
Изведене радове Наручилац ће платити Добављачу на следећи начин:
1) по привременим ситуацијама у року до 45 (четрдесетпет) дана од пријема привремених ситуација оверених од стране Стручног надзора достављених у складу са Законом о електронском фактурисању и 
2) по окончаној ситуацији у року до 45 (четрдесетпет) дана од дана пријема окончане ситуације оверение од стране Стручног надзора  достављене у складу са Законом о електронском фактурисању.
Привремене ситуације и окончану ситуацију Добављач испоставља на основу изведених количина, према степену, проценту, извршења радова обухваћених пројектном документацијом за извођење и оверених од стране Стручног надзора. 
Окончану ситуацију Добављач подноси по извршеном техничком прегледу радова, уколико се исти врши и према законским прописима, и потписаном Записнику о примопредаји радова и коначном обрачуну.
Уз привремене ситуације и окончану ситуацију, Добављач је обавезан да достави Наручиоцу:
1) фотокопије записника о извршеној контроли радова који су претходили изведеним радовима, а који се у каснијим фазама не могу контролисати, оверене и потписане од Надзорног органа; 
2) фотокопије листова грађевинског дневника за претходни месец, за који се испоставља ситуација, обострано потписане и оверене;
3) фотокопије листова грађевинске књиге, за све уговорене  и изведене позиције приказане у ситуацији, оверене од стране Надзорног органа.
Рачуноводствену исправу Добављач доставља Надзорном органу на оверу. Након извршене контроле и овере, рачуноводствену исправу Надзорни орган,  у року од 2 (два) радна дана од дана пријема, доставља Наручиоцу на оверу.
Уколико Надзорни орган или Наручилац оспори испостављену рачуноводствену исправу у делу, на исплату, а под условима предвиђеним овим уговором, доспева само неспорни део ситуације. 

СРЕДСТВА ФИНАНСИЈСКОГ ОБЕЗБЕЂЕЊА И ПОЛИСЕ ОСИГУРАЊА

Члан 7.
Добављач се обавезује да у року од 15 (петнаест) дана од дана обостраног потписивања овог уговора, као услов за ступање овог уговора на снагу, преда Наручиоцу банкарску гаранцију за повраћај авансног плаћања са клаузулом: „неопозива, безусловна, без права на приговор и на први позив наплатива“ у висини од 150.000.000,00 динара са ПДВ- ом која мора имати рок важења од 330 (тристатридесет) дана од дана ступања овог уговора на снагу.
Добављач се обавезује да у року од 15 (петнаест) дана од дана обостраног потписивања овог уговора, као услов за ступање овог уговора на снагу, преда Наручиоцу банкарску гаранцију за добро извршење посла са клаузулом: „неопозива, безусловна, без права на приговор и на први позив наплатива“ у висини од 10% од укупне уговорене цене (без ПДВ-а) која мора имати рок важења од 330 (тристатридесет) дана од дана ступања овог уговора на снагу.

Добављач се обавезује да у року од 15 (петнаест) дана од дана обостраног потписивања овог уговора, као услов за ступање овог уговора на снагу, достави Наручиоцу, на писарницу у седишту Наручиоца, у оригиналу или овереној копији, полису осигурања од професионалне одговорности, као и доказе да су измирене обавезе по овој полиси за привредно друштво, односно друго правно лице или предузетника, које обавља послове израде уговорене техничке документације на пуну заменску вредност из позиција 1, 2, 3 и 4. Обрасца структуре понуђене цене, а која не сме бити мања од 65.000 евра и која мора важити до потписивања записника о примопредаји и коначном обрачуну. 
Добављач се обавезује да у року одређеном у међусобно усаглашеном Динамичком плану, а најкасније један дан пре увођења у посао извођења радова од стране Наручиоца, достави Наручиоцу, на писарницу у седишту Наручиоца полису осигурања и доказе о плаћеној премији полисе за осигурање: полису осигурања од професионалне одговорности, полису осигурања радова и полису осигурања радно ангажованих лица за извршење посла у свему у складу са чланом 8. овог уговора.
Добављач се обавезује да, уз окончану ситуацију за изведене радове, преда Наручиоцу банкарску гаранцију за отклањање недостатака у гарантном року са клаузулом: „неопозива, безусловна, без права на приговор и на први позив наплатива“ у висини од 10% од укупне уговорене цене (без ПДВ-а) која мора имати рок важења за 30 (тридесет) дана дужи од гарантног рока утврђеног у члану 18. став 1. овог уговора. 
Уколико уговорени посао не буде извршен у року од 270 (двестаседамдесет) дана од дана ступања овог уговора на снагу, а из разлога који се не могу приписати Добављачу, Добављач се обавезује да о свом трошку продужи рок важења средства финансијског обезбеђења за добро извршење посла из става 1. овог члана и полиса осигурања из члана 8. овог уговора, тако да средство финансијског обезбеђења увек важи минимум 60 (шездесет) дана дуже од уговореног рока за завршетак радова и услуга, односно до потписивања записника о примопредаји и коначном обрачуну, а полисе осигурања за цео период извођења радова до потписивања записника о примопредаји и коначном обрачуну.   
Уколико уговорне стране анексом уговора продуже рок за извршење обавеза Добављач се обавезује да средство финансијског обезбеђења из става 1. овог члана и полисе осигурања из члана 8. овог уговора продужи најкасније 15 (петнаест) дана пре истека рока њиховог важења, тако да средство финансијског обезбеђења важи минимум 60 (шездесет) дана дуже од рока за извршење уговореног анексом уговора, односно до потписивања записника о примопредаји и коначном обрачуну, а полисе осигурања за цео период извођења радова до потписивања записника о примопредаји и коначном обрачуну, у противном Наручилац има право да због кршења ове одредбе уговора, без даље додатне сагласности Добављача, реализује средство финансијског обезбеђења за добро извршење посла које му је у поседу. 
Уколико Добављач прекрши уговорене обавезе или их не изврши у роковима утврђеним овим уговором, Наручилац има право да активира средства финансијског обезбеђења из овог члана.

Члан 8.
Добављач је дужан да пре увођења у посао, а у року одређеном у складу са чланом 7. став 3. овог уговора, достави Наручиоцу у оригиналу или овереној копији полису осигурања од професионалне одговорности за Добављача на пуну заменску вредност из позиције 5. Обрасца структуре понуђене цене, а која не сме бити мања од 65.000,00 евра, као и доказе да су измирене доспеле обавезе по овој полиси, са важношћу за цео период извођења радова и закључно са потписивањем записника о примопредаји и коначном обрачуну, у свему према важећим законским прописима.  
Добављач је дужан да пре увођења у посао, а у року одређеном у складу са чланом 7. став 3. овог уговора, достави Наручиоцу у оригиналу или овереној копији полису осигурања радова на пуну заменску вредност радова, укупну уговорену цену за позицију 5. из Обрасца структуре понуђене цене и доказе да су измирене доспеле обавезе по овим полисама, са важношћу за цео период извршења уговореног посла, закључно са потписивањем записника о примопредаји и коначном обрачуну. 
Добављач је дужан да пре увођења у посао, а у року одређеном у складу са чланом 7. став 3. овог уговора, достави Наручиоцу копију полисе осигурања од повреде и смрти на раду за лица која радно ангажује на извршењу овог уговора, са важношћу за цео период извршења уговореног посла, закључно са потписивањем записника о примопредаји и коначном обрачуну.

РОК ИЗВРШЕЊА УГОВОРЕНОГ ПОСЛА

Члан 9.
Рок за извршење свих уговорених послова је ______ дана (*максимум 270  дана) од дана увођења Добављача у посао од стране Наручиоца.
У рок за израду тражене пројектне документације не улази време које је потребно носиоцима јавних овлашћења за издавање услова, дозвола и сагласности, као ни време потребно Наручиоцу за преглед и прихват израђене документације.
Добављач се сматра уведеним у посао даном пријема налога за извршење овог уговора издатог од стране Наручиоца.
Динамички план уговорне стране усаглашавају у року од 15 (петнаест) дана од дана закључења овог уговора.
У случају да Добављач не испуњава усвојен динамички план, обавезан је да уведе у рад више смена, продужи смену или уведе у рад више извршилаца, без права на повећане трошкове или посебну накнаду за то. 
Добављач је дужан да уговорени посао изврши у уговореном року одређеном ставом 1. овог члана, у противном, Наручилац има право да наплати средство финансијског обезбеђења за добро извршење посла и раскине овај уговор, пошто је Добављачу оставио накнадни примерени рок за извршење посла, који износи 15 (петнаест) дана од пријема таквог захтева Наручиоца од стране Добављача.
	Наручилац ће вршити стручни надзор над реализацијом уговореног посла, са свим овлашћењима прописаним законским прописима, и сву потребну комуникацију и координацију са Добављачем обављати преко овлашћених лица Наручиоца, а о именима овлашћених лица ће писаним путем обавестити Добављача без одлагања, након ступања овог уговора на снагу.
Наручилац је обавезан да прегледа израђене пројекте из члана 2. овог уговора и да о његовим недостацима без одлагања обавести Добављача.
Добављач је дужан да поступи по примедбама Наручиоца и других надлежних органа или других надлежних вршилаца јавних овлашћења, као и по примедбама вршиоца техничке контроле и отклони евентуалне недостатке у року који остави надлежни орган односно вршилац јавних овлашћења/вршилац техничке контроле, а у случају примедби Наручиоца, у примереном року који му остави Наручилац.
Добављач је обавезан да изврши све измене и отклони све примедбе и поступи у складу са свим мерама у складу са прописима, као и по захтеву Наручиоца у складу са овим уговором, Техничком спецификацијом и описом радова, као и прописима и стандардима који се односе на ову врсту документације.
Ако Добављач не отклони недостатке и/или не поступи по датим примедбама или мерама до истека остављеног рока, односно не поступи по налозима Наручиоца и/или надлежних органа и/или других вршилаца јавних овлашћења/вршиоца техничке контроле у складу са прописима, Наручилац има право да раскине уговор и/или наплати средство финансијског обезбеђења за добро извршење посла, а у сваком случају Добављач је дужан да Наручиоцу надокнади целокупну претрпљену штету.
Добављач је дужан да сваких 30 (тридесет) дана изврши, заједно са овлашћеним лицима Наручиоца односно Надзорним органом, сагледавање и анализу испуњења уговорених обавеза у погледу рокова усвојених Динамичким планом и о томе сачине извештај. Извештај потписују Добављач и Надзорни орган, а Добављач га, преко Надзорног органа, доставља Наручиоцу.
Добављач је дужан да омогући вршење стручног надзора над извођењем радова где се обављају активности за потребе извођења уговорених радова. 
Добављач је дужан да поступи по свим писaним примедбама Наручиоца и Надзорног органа на квалитет изведених радова и уграђеног материјала, те да по тим примедбама отклони, о свом трошку, недостатке или пропусте. 
	Вршилац стручног надзора није овлашћен да, без писане сагласности Наручиоца, одлучује у име Наручиоца о цени, роковима, измени материјала и опреми који се уграђују.

Члан 10.
Добављач је дужан да упути Наручиоцу, преко овлашћених лица Наручиоца односно Надзорног органа, писани захтев за евентуално продужење рока за извршење уговореног посла, најкасније 3 (три) дана пре истека уговореног рока из члана 9. став 1 овог уговора. 
Овлашћена лица Наручиоца односно Надзорни орган, уз захтев Добављача, достављају детаљно образложење и мишљење о продужењу рока за извршење уговореног посла, у сагласности са одредбама овог уговора. 
Уколико Добављач упути Наручиоцу захтев за продужење рока, након истека рока из става 1. овог члана, такав захтев се неће разматрати.
Добављач има право на продужење уговореног рока у следећим случајевима: 
1) ако дође до природних догађаја који имају карактер више силе;
2) ванредни догађаји који се нису могли предвидети у време закључења уговора, а не могу се приписати кривици или пропуштању дужне пажње од стране Добављача;
3) због кашњења радова проузрокованих неиспуњењем уговорних обавеза осталих учесника на послу, које ангажује Наручилац;
4) због прекида рада изазваног актом надлежног органа, за који није одговоран Добављач;
5) других изузетних околности које се не могу приписати кршењу уговора од стране Добављача, а довољно су оправдане да уз обавезно прибављање сагласности Наручиоца дају Добављачу право на продужење рока за извршење уговорених послова.
Ако наступе околности из тачака 1) до 5)  претходног става овог члана, Добављач у примереном року од настанка узрока доставља у писаној форми, уз сагласност овлашћених лица Наручиоца односно Надзорног органа, предлог Наручиоцу за продужење уговореног рока за извршење уговореног посла. Наручилац је обавезан да по наведеном захтеву донесе одлуку у року од 15 (петнаест) дана од пријема захтева. 
Уговорени рок ће бити продужен када уговорне стране о томе сачине анекс уговора. 
Добављач нема право на продужење рока, осим у случају када Наручилац одобри продужење рока.
У случају закључења анекса којим се продужава рок за извршење уговореног посла, Добављач је у обавези да продужи рок важења полиса осигурања и средства финансијског обезбеђења за добро извршење посла, а у складу са чланом 7. овог уговора.

УГОВОРНА КАЗНА

		Члан 11.
Уколико Добављач задоцни или не изврши уговорене послове у року утврђеном у члану  9. став 1. овог уговора, дужан је да Наручиоцу плати на име уговорне казне 10 (десет) промила од уговорене цене из члана 3. став 1. овог уговора (са ПДВ-ом) за сваки дан закашњења, а кумулативно највише до 10 % од укупне уговорене цене из члана 3. став 1. овог уговора  (са ПДВ-ом), када Наручилац стиче право да раскине овај уговор по основу доцње Добављача.
Уговорна казна се обрачунава и одбија од износа који доспева на исплату Добављачу од стране Наручиоца, без даље додатне сагласности Добављача.
Исплатом уговорне казне Добављач се не ослобађа обавезе да  у целости надокнади стварну штету и изгубљену добит коју услед његове доцње претрпи Наручилац.
Делимично извршење или делимична предаја уговореног посла у уговореном року не искључује Добављача од обавезе плаћања уговорне казне, а остаје и у обавези да надокнади евентуалну стварну штету и изгубљену добит. 

МАТЕРИЈАЛ И ОПРЕМА

		Члан 12.
Добављач се обавезује да у току извршења овог уговора набавља и употребљава ради уградње материјал и опрему који су у свему сагласни са Техничким условима и доказима за материјал који ће бити уграђиван у склопу предметних радова конкурсне документације број 03/2023, и да поступа по налозима Надзорног органа издатим у оквиру овлашћења која овај има по одредбама овог уговора. 
Добављач гарантује да је опрема нова и неупотребљавана, направљена од квалитетних материјала и без икаквих грешака у изради и конструкцији и да ће бити испитана од стране контроле квалитета Произвођача опреме који ће о томе издати одговарајући сертификат - атест, извештај и др., а који ће Добављач пре уградње предати Надзорном органу на одобрење.
На градилиште допремљени материјал и опрема пре уградње подлеже одобрењу Надзорног органа.
Надзорни орган има право да у случају сумње о трошку Добављача у свако доба како на градилишту, тако и на другом месту захтева проверу и/или тестирање опреме и/или материјала које Добављач уграђује или намерава да уграђује ради извршења овог уговора.
Оправданост сумње Надзорног органа из става 4. овог члана процењује се пажњом доброг стручњака.
Добављач је дужан да у случају из става 4. овог члана за потребе тестирања обезбеди опрему, енергију, осветљење, просторије, инструменте, узорке материјала и слично.
Добављач је дужан да Наручиоцу накнади штету уколико проверама или тестирањем буде утврђено да приликом избора материјала и/или опреме није поступао с пажњом доброг стручњака и/или да је употребио и/или уградио  материјал и/или опрему без одобрења Надзорног органа.
Добављач је дужан да приступи извођењу хитних непредвиђених радова, уз сагласност вршиоца стручног надзора, уколико је њихово извођење нужно за стабилност објекта или за спречавање штете, а изазвани су ванредним и неочекиваним догађајима ( нпр. појава воде и сл.). 
Хитни непредвиђени радови укључени су у уговорену цену из члана 3. став 1. овог уговора.
Добављач и вршилац стручног надзора су дужни да, одмах по наступању ванредних и неочекиваних догађаја, усмено обавесте Наручиоца, а  писаним путем у року од 24 (двадесетчетири) сата.
ПРОБНИ РАД, ПУШТАЊЕ У РАД И ПРИМОПРЕДАЈА		 

Члан 13.
Добављач је дужан да на основу овог уговора у присуству Надзорног органа у складу са важећим законима, другим прописима и техничким прописима, нормативима и стандардима који су у Републици Србији у примени за извођење радова, материјал, услуге и опрему који су предмет овог уговора  изведе све тестове и испитивања који су предвиђени конкурсном документацијом предметне јавне набавке или их по правилима струке захтева Надзорни орган у било које време у току извршења овог уговора, као и све прописане тестове и испитивања, којима се утврђује да ли изведени радови, материјал, услуге и опрема одговарају оним предвиђеним понудом Добављача, овим уговором и Техничком спецификацијом.
Трошкови свих тестова и испитивања из става 1. овог члана укључени су у укупну уговорену цену сагласно члану 2. и 3. овог уговора и Добављач на име трошкова изведених тестова и испитивања не може захтевати никакве додатне исплате од стране Наручиоца.

Члан 14.
	Добављач је обавезан да уговорене послове изврши уговореног квалитета и саобразно својој понуди и захтевима из конкурсне документације предметне јавне набавке, а све у складу са законским прописима.
Изграђени објекти се пуштају у редован рад сагласно одредбама Закона о планирању и изградњи и прописима Републике Србије који се односе на ову област.
Добављач је у обавези да преко Надзорног органа писаним путем обавести Наручиоца о дану завршетка уговорених радова и  спремности истих за технички преглед и комисијску примопредају, најкасније 5 (пет) дана пре завршетка свих уговорених послова.
Писано обавештење из претходног става овог члана поред обавештења о завршетку свих уговорених послова мора да садржи и изјаву Добављача којом се Добављач обавезује на отклањање свих недостатака по примедбама надлежних органа, организација, других вршилаца јавних овлашћења, вршиоца техничке контроле и Комисије за примопредају, у остављеном року, потписану од стране законског заступника Добављача и оверену печатом Добављача.
Добављач је дужан да учествује у раду Комисије за примопредају и да поступи по свим захтевима те Комисије.
Наручилац и Добављач су дужни да Комисији за примопредају обезбеде сву потребну документацију према Закону о планирању и изградњи и прописима. 
Уколико Комисија за примопредају у свом извештају констатује примедбе на изведене радове, Добављач је у обавези да их отклони у року који предложи Комисија.
Отклањање недостатака по овом члану уговора не сматра се отклањањем недостатака у гарантном року.

Члан 15.
Примопредају изведених радова врши Комисија за примопредају и то као квалитативну примопредају свих изведених радова и примопредају документације из овог уговора. У току примопредаје, Комисија формира Записник о примопредаји, који потписују сви чланови Комисије и учесници у раду Комисије.
Уколико од стране Комисије буду констатовани недостаци, Добављач је дужан да и те недостатке отклони у остављеном року. У противном, Наручилац ће отклонити недостатке о трошку Добављача, ангажовањем трећих лица.
Уколико се на основу тестова и провера опреме, извршених услуга, материјала, опреме и изведених радова у било које време у току извршења уговора, укључујући и гарантни рок за отклањање недостатака утврђен овим уговором, утврди да не задовољавају, Добављач је дужан да недостатке отклони без одлагања о свом трошку.
Уколико Добављач  не поступи по ставу 3. овог члана Наручилац има право да утврђене недостатке отклони тако што ће ангажовати треће лице да недостатке отклони о трошку Добављача и/или да раскине уговор, наплати банкарску гаранцију за добро извршење посла и банкарску гаранцију за отклањање недостатака у гарантном року уколико се наведено деси у гарантном року одређеном овим уговором, а у сваком случају Наручилац има и право на потпуну накнаду штете од стране Добављача.

ЗАПИСНИК О ПРИМОПРЕДАЈИ

Члан 16.
Примопредаја извршеног уговореног посла се врши записнички након што је приликом комисијске примопредаје утврђено да извршени уговорени посао нема недостатака према законским прописима, овом уговору и Техничкој спецификацији и опису радова, а претходно је прибављен позитиван извештај вршиоца техничке контроле, уколико се исти врши у складу са законским прописима.
Записником о примопредаји и коначном обрачуну се констатује да ли је Добављач извршио своју обавезу у погледу обима, врсте и квалитета радова, услуга, употребљеног материјала и опреме и рада целовитог објекта, опреме и процеса, као и у погледу рокова за извођење радова.
Записник потписује Комисија за примопредају сачињена од овлашћених  представника Наручиоца и Добављача. 
Добављач по основу Записника о примопредаји и коначном обрачуну потписаном од стране Комисије за примопредају без примедби на изведене радове испоставља последњу рачуноводствену исправу по овом уговору - окончану ситуацију.

ДОКУМЕНТИ У ТОКУ ИЗВОЂЕЊА РАДОВА

Члан 17.
Добављач је у обавези да на градилишту устројава, чува и води, поред техничке документације и документације утврђене прописима, и следећу документацију:
1) грађевински дневник у складу са Правилником о садржини и начину вођења  књиге инспекције и грађевинског дневника;
2) динамички план извођења радова са ресурсним плановима, као управљачки документ за организовање, извршење и праћење реализације.
По завршетку радова Добављач је у обавези да изради пројекат изведених објеката, који мора да обухвата све податке у складу са законским прописима.
По завршетку радова Добављач је обавезан да сву техничку документацију и документацију вођену у току реализације уговора, записнички преда Наручиоцу.

ГАРАНТНИ РОК

Члан 18.
Уговорени гарантни рок за изведене радове износи ____ месеца (*минумум 24 месеца) рачунајући од дана потписивања записника о примопредаји и коначном обрачуну, без примедби од представника Наручиоца.
Уговорени гарантни рок за уграђени материјал износи ____ месеца (*минумум 24 месеца) рачунајући од дана потписивања записника о примопредаји и коначном обрачуну, без примедби од представника Наручиоца.
Уколико је за поједине од уговорених радова или материјал законом, прописом или од стране произвођача утврђен дужи гарантни рок од рокова утврђених ставом 1. и ставом 2. овог члана, важи гарантни рок предвиђен законом, прописом или од стране произвођача.
За недостатке или скривене мане рекламација се у гарантном року подноси Добављачу ради њиховог отклањања, а наведене недостатке Добављач је обавезан да отклони у примереном року који му остави Наручилац у рекламацији.                 
Гарантни рок продужава се за време нефункционисања предметног објекта Наручиоца и отклањања рекламације. 
Уколико се недостаци не могу отклонити поправком, Добављач је дужан да Наручиоцу у даљем примереном року  који одреди Наручилац испоручи и угради нову опрему и/или материјал уговореног квалитета, уместо опреме и/или материјала на којима се нису могли отклонити недостаци и/или поново изведе одређене радове и/или поново изврши одређене услуге ради отклањања недостатака, када гарантни рок у овом члану уговореном трајању почиње да тече изнова. 
Ако Добављач не отклони недостатке у утврђеном року, Наручилац има право да активира средство финансијског обезбеђења за отклањање недостатака у гарантном року и да износ укупне штете коју претрпи наплати по правилима Закона о облигационим односима. 

РАСКИД УГОВОРА

Члан 19.
Наручилац има право на једнострани раскид уговора у следећим случајевима:
1) ако Добављач не започне радове најкасније до 3 (три) дана од увођења у посао; 
2) ако Добављач својом кривицом касни са извршењем овог уговора у односу на уговорену динамику више од 5 (пет) дана и не предузима одговарајуће мере и акције за скраћење и елиминацију кашњења;
3) ако Добављач не извршава уговорене послове у складу са Техничком спецификацијом и описом радова и законским прописима који се односе на уговорени посао и динамичким планом;
4) уколико Добављач не достави или одбије да достави уговорено средство финансијског обезбеђења за отклањање недостатака у гарантном року и уговорене полисе осигурања и доказе из члана 8 овог уговора;
5) ако Добављач уговорене послове извршава неквалитетно;
6) ако Добављач не поступа по налозима овлашћених лица Наручиоца и/или Надзорног органа;
7) ако Добављач, из неоправданих разлога, прекине извршење уговореног посла и исти 
8) не настави по истеку рока од 5 (пет) дана, или ако одустане од даљег рада;
9) ако Добављач не спроводи мере здравља и безбедности на раду и ПП заштите;
10) и у свим другим случајевима који представљају повреду овог уговора или повреду закона и прописа.
У случају раскида уговора Наручилац има право да за предметне радове ангажује другог Добављача и активира средство финансијског обезбеђења које му је у поседу. Добављач је у наведеном случају обавезан да надокнади Наручиоцу штету, која представља  разлику између цене предметних радова по овом уговору и цене радова новог Добављача за те уговорене послове. 

Члан 20.
Уговор се раскида писаном изјавом која се доставља другој уговорној страни. Уговор се сматра раскинутим од дана достављања изјаве. Изјава мора да садржи основ за раскид уговора. 

Члан 21.
Сву штету која настане раскидом овог уговора сноси она уговорна страна која је својим поступцима или разлозима довела до раскида уговора. 

Члан 22.
У случају раскида уговора, Добављач је дужан да извршене послове до дана раскида овог уговора обезбеди од пропадања, као и да Наручиоцу преда пројекат изведеног стања и пресек извршених послова до дана раскида уговора. Трошкове сноси уговорна страна која је одговорна за раскид уговора. 

Члан 23.
За потребе овог уговора случајем више силе на страни Добављача односно на страни Наручиоца, сматраће се догађај који је ван контроле Добављача односно Наручиоца односно произвођача опреме и који ни са највећом пажњом доброг привредника није могао да се предвиди и није могао да се избегне разумном радњом, а није у питању кривица или нехат или пропуштање дужне пажње од стране Добављача, односно Наручиоца.
Виша сила из става 1. овог члана може да обухвати, али није ограничена на акте власти земље Добављача односно Наручиоца односно произвођача опреме у свом сувереном својству, ратове, револуције, пожаре, поплаве, епидемије, санкције, карантин, ембарго и слично, али искључује штрајк радно ангажованих лица од стране Добављача односно Наручиоца, односно произвођача опреме.
У случају наступања више силе како је дефинисана ставом 1. и 2. овог члана на страни Добављача, неће се сматрати да је Добављач повукао средства финансијског обезбеђења и полисе осигурања предате Наручиоцу у складу са овим уговором.  Добављач је дужан да истог дана када је у складу са ставом 1. и 2. овог члана наступио случај више силе на страни Добављача о наступању више силе писаним путем извести Наручиоца и настави са извршењем својих обавеза по овом уговору све док је то разумно могуће и обавезан је да тражи све разумне алтернативне начине за извршење тако да не буду ометани догађајем више силе, у противном Наручилац има право да простом писаном изјавом достављеном Добављачу раскине овај уговор и наплати средство финансијског обезбеђења за добро извршење посла које му је у поседу.
Уколико случај више силе на страни Добављача или страни Наручиоца траје дуже од 30 дана, Наручилац има право да простом писаном изјавом достављеном Добављачу, у којој се позива на овај члан уговора, раскине овај уговор без остављања раскидног рока.

Члан 24.
Саставни део уговора чине:
· Понуда Добављача; 
· Техничка спецификација и пројектни задатак;
· Одлука Наручиоца о додели уговора.

Члан 25.
Овај уговор ступа на снагу, када кумулативно буду испуњени следећи услови:
· када уговор потпишу обе уговорне стране;
· када Добављач преда Наручиоцу средство финансијског обезбеђења за повраћај авансног плаћања, као и средство финансијског обезбеђења за добро извршење посла  и полису осигурања.
	Уговорне стране су сагласне да ће се сматрати да овај уговор није ступио на снагу, уколико Добављач не достави средство финансијског обезбеђења за повраћај авансног плаћања, као и средство обезбеђења за добро извршење посла и полису осигурања и доказе из претходног става овог члана уговора, те да у том случају Наручилац има право да наплати средство финансијског обезбеђења за озбиљност понуде.

Члан 26.
На све односе уговорних страна који нису посебно регулисани овим уговором, примењиваће се одредбе важећих прописа у Републици Србији.
За све спорове из овог уговора или у вези са овим уговором надлежан је суд у Београду.
Члан 27.
Све евентуалне измене и допуне овог уговора пуноважне су уколико су учињене у писаној форми, сагласношћу воља уговорних страна, анексом овог уговора.

Члан 28.
Овај уговор је сачињен у 6 (шест) истоветна примерка, од којих 4 (четири) за Наручиоца, а 2 (два) за Добављача.



            ДОБАВЉАЧ				                                  НАРУЧИЛАЦ

  ___________________________                                  _______________________________                                


